b'\n_START_ARTICLE_\nSenieji Velfai\n_START_SECTION_\nBurgundijos \xc5\xa1aka\n_START_PARAGRAPH_\nBurgundijos \xc5\xa1aka yra senesn\xc4\x97. Seniausias \xc5\xbeinomas jos narys yra Velfas (Welf), pirmasis Altdorfo grafas. Jis buvo pamin\xc4\x97tas 819 m. kaip Juditos t\xc4\x97vas (jo nereikia painioti su Velfu I i\xc5\xa1 \xc5\xa0vabijos \xc5\xa1akos). Jaunesnieji pirmojo Altdorfo grafo s\xc5\xabn\xc5\xabs Konradas (Conrad) ir Rudolfas (Rudolf) lyd\xc4\x97jo savo seser\xc4\xaf \xc4\xaf jos vyro Liudviko Pamald\xc5\xbeiojo dvar\xc4\x85._NEWLINE_Konradas tur\xc4\x97jo du s\xc5\xabnus \xe2\x80\x93 Konradas II buvo jo \xc4\xafp\xc4\x97dinis, o Hugas buvo abatas. Tradici\xc5\xa1kai teigiama, kad tur\xc4\x97jo ir tre\xc4\x8di\xc4\x85 s\xc5\xabn\xc5\xb3, kuris tapo Velfu I i\xc5\xa1 \xc5\xa0vabijos \xc5\xa1akos._NEWLINE_Konradas II paveld\xc4\x97jo savo t\xc4\x97vo Pary\xc5\xbeiaus grafo titul\xc4\x85, atgavo savo prosenelio Otkario (Otkarius) valdas Burgundijoje. Jis paliko vienintel\xc4\xaf s\xc5\xabn\xc5\xb3 Rudolf\xc4\x85, kuris 888 m. buvo kar\xc5\xabnuotas kaip Auk\xc5\xa1tutin\xc4\x97s Burgundijos karalius Rudolfas I St Maurice en Valais abatijoje. Rudolfo I nepriklausomyb\xc4\x99 patvirtino jo dvi pergal\xc4\x97s prie\xc5\xa1 Ryt\xc5\xb3 Frankijos karali\xc5\xb3 Arnulf\xc4\x85 bei pripa\xc5\xbeinimas Vokie\xc4\x8di\xc5\xb3 imperijos suva\xc5\xbeiavime. T\xc4\x97vo sost\xc4\x85 paveld\xc4\x97jo s\xc5\xabnus Rudolfas II, vald\xc4\x99s Burgundijos karalyst\xc4\x99, sudaryt\xc4\x85 i\xc5\xa1 pranc\xc5\xabzi\xc5\xa1kosios (vakarin\xc4\x97s) \xc5\xa0veicarijos dalies, Fran\xc5\xa1 Kont\xc4\x97 (Franche Comt\xc3\xa9), Savojos (Savoy), Dofin\xc4\x97s (Dauphin\xc3\xa9), Provanso (Provence) ir \xc5\xbeemi\xc5\xb3 tarp Reino ir Alpi\xc5\xb3. Rudolfas II dukart band\xc4\x97 u\xc5\xbekariauti Italij\xc4\x85 ir trejus metus j\xc4\x85 vald\xc4\x97._NEWLINE_Rudolfo II s\xc5\xabnus ir \xc4\xafp\xc4\x97dinis Konradas III vald\xc4\x97 56 metus (nuo 937 iki 993 m.), j\xc4\xaf palaik\xc4\x97 Saks\xc5\xb3 imperatoriai. Otas I ved\xc4\x97 jo seser\xc4\xaf Adelaid\xc4\x99, ji buvo Oto II motina ir Oto III senel\xc4\x97._NEWLINE__NEWLINE_Konrado III \xc4\xafp\xc4\x97dinis buvo jo s\xc5\xabnus Rudolfas III, kuriam 1032 m. mirus Burgundijos karalyst\xc4\x97 atiteko jo s\xc5\xabn\xc4\x97nui Konradui i\xc5\xa1 \xc5\xa0vabijos, kuris 1024 m. buvo i\xc5\xa1rinktas \xc5\xa0ventosios Romos imperijos imperatoriumi. Mirus Rudolfui III senieji Burgundijos Velfai i\xc5\xa1nyko, nes Rudolfas III buvo bevaikis.\n_START_SECTION_\n\xc5\xa0vabijos \xc5\xa1aka\n_START_PARAGRAPH_\nSeniausias \xc5\xbeinomas \xc5\xa1ios \xc5\xa1akos narys yra \xc5\xa0vabijos grafas Velfas I, pirm\xc4\x85 kart\xc4\x85 pamin\xc4\x97tas 842 m. Pagal legend\xc4\x85 Velfas I buvo Burgundijos \xc5\xa1akos pradininko Velfo s\xc5\xabnaus Konrado s\xc5\xabnus. \xc5\xa0is ry\xc5\xa1ys laikomas \xc4\xafmanomu, kadangi tiek Konradas, tiek Velfas I buvo Linzgai ir Aplgau grafai. Giminyst\xc4\x97s ry\xc5\xa1iai tarp Velfo I ir kit\xc5\xb3 \xc5\xa0vabijos \xc5\xa1akos nari\xc5\xb3 (Karintijos hercogo Velfo ir jo giminai\xc4\x8di\xc5\xb3, buvusi\xc5\xb3 Altdorfo grafais) \xc5\xbeinomi tik pagal legendas._NEWLINE_Senieji Velfai i\xc5\xa1nyko kai 1055 m. mir\xc4\x97 Karintijos hercogas Velfas, kuris buvo bevaikis. Sen\xc5\xb3j\xc5\xb3 Velf\xc5\xb3 \xc5\xbeemes paveld\xc4\x97jo vyresnieji Est\xc4\x97s, kurie tapo \xc5\xbeinomi kaip kaip jaunesnieji Velfai arba Velfai-Est\xc4\x97s.'